《濂泉寺》
清代·黄玉衡

阴森巉层崖，窔𥨩列峻陛。溟溟乱云合，豁豁苍壁启。

岩泉散珠帘，山骨濯天醴。初从月窟落，渐与山根抵。

高下纷奔腾，涟漪自传递。巨石古雪寒，怒湍青兕牴。

坐卧时俯流，坦率偶露髀。小鱼见人影，潜身伏石底。

藻脚长如绳，霜根清若洗。薄游空道心，爽气豁尘昧。

及此半日间，不负山僧徯。振衣下坡陁，归路风泚泚。

作者简介：（1777—1820）清广东顺德人，字伯玑，一字小舟。黄丹书子。嘉庆十六年进士，官浙江道监察御史，有直声。诗文承家学。有《安心竟斋诗文集》、《在庵杂著》。